Önnur af tveimur túrbínum Reykjanesvirkjunar er óvirk. Starfsmenn virkjunarinnar fundu óeðlilegan titring í gærmorgun og var ákveðið að slökkva á túrbínunni til að forða frekara tjóni. Tjónið hleypur á tugum milljóna króna en áætlað er að viðgerð taki tvær vikur.
Orsökin er ekki alveg að fullu ljós en það sem gerist er það að vélfræðingar HS Orku á Reykjanesi verða varir við þó nokkuð mikinn titring í annarri vélinni í gærmorgun og sem varúðarráðstöfun er vélin keyrð niður. Síðan þá það sem við höfum gert er að taka vélina upp og við erum að skoða hana og það lítur út fyrir að það hafi brotnað eitt blað í túrbínunni.
Segir Jóhann Snorri Sigurbergsson, forstöðumaður viðskiptaþróunar hjá HS Orku, en Morgunblaðið greindi fyrst frá biluninni. Það er lán í óláni að árið 2010 keypti fyrirtækið túrbínu í tengslum við fyrirhugaða stækkun virkjunarinnar. Hætt var við þau áform og hefur túrbínan því staðið ónotuð síðan, en hægt er að sækja í hana varahluti.
Framleiðslugeta Reykjanesvirkjunar er 100 megavött en hún er nú aðeins keyrð á hálfu afli. Virkjunin sér meðal annars álveri Norðuráls á Grundartanga fyrir rafmagni en varaafl og samningur við Orku náttúrunnar tryggir að hvorki Norðurál né aðrir viðskiptavinir HS Orku verða varir við bilunina.
Það er ekkert rof á afhendingu til okkar viðskiptavina.
Ljóst er að tjónið er mikið en þó minna en hefði orðið ef ekki væru til varahlutir því þá hefði þurft að ráðast í viðgerð á blaðinu sem skemmdist sem hefði tekið mun lengri tíma.
Í stóra samhenginu verður tjónið ekki mjög stórt en hleypur líklega á einhverjum tugum milljóna.
Tuga milljóna króna tjón varð þegar blað brotnaði í annarri af tveimur túrbínum Reykjanesvirkjunar. Áætlað er að viðgerð taki tvær vikur og er virkjunin keyrð á hálfu afli á meðan. 